Πολίτικη κουζίνα (ταινία)

Η Πολίτικη Κουζίνα (Αγγλικά: A touch of spice, Τούρκικα: Bir tutam baharat) είναι ελληνική δραματική ταινία, παραγωγής 2003 σε σκηνοθεσία και σενάριο Τάσου Μπουλμέτη.

Πλοκή 
Πρόκειται για μια βιωματική ταινία του σκηνοθέτη Τάσου Μπουλμέτη, που όντας Κωνσταντινουπολίτης στην καταγωγή ο ίδιος, καταπιάνεται με το ζήτημα των διωγμών που υπέστησαν από τις τουρκικές αρχές οι Έλληνες της Πόλης το 1964.

Ο πρωταγωνιστής της ταινίας Φάνης Ιακωβίδης (τον υποδύεται ο Γιώργος Χωραφάς), καθηγητής αστροφυσικής στην Αθήνα, περιμένει τον παππού του από την Κωνσταντινούπολη, τον οποίο έχει να δει από την παιδική του ηλικία. Αρχίζοντας προετοιμασίες για την υποδοχή του προσκαλεί όλους τους φίλους του παππού του και ετοιμάζει μια σειρά από πιάτα πολίτικης κουζίνας.

Μια ξαφνική αρρώστια όμως του παππού, δεν θα του επιτρέψει να ταξιδέψει στην Αθήνα. Ο καθηγητής τότε θα αποφασίσει να πάει εκείνος στην Κωνσταντινούπολη για να τον συναντήσει και να θυμηθεί ξανά τα χρόνια που έζησε εκεί με τους γονείς του, τους οποίους ενσαρκώνουν οι Ιεροκλής Μιχαηλίδης και Ρένια Λουιζίδου.

Εκεί επιστρέφουν όλες οι ευχάριστες αναμνήσεις της παιδικής ηλικίας, οι δυσάρεστες του διωγμού και της απέλασης, αλλά και ο πρώτος έρωτας της ζωής του, η Σαϊμέ, που υποδύεται η Τουρκάλα ηθοποιός Μπασάκ Κοκλούκαγια (Başak Köklükaya).

Διανομή 

 Γιώργος Χωραφάς - Φάνης Ιακωβίδης
 Μπασάκ Κοκλούκαγια - Σαϊμέ
 Ιεροκλής Μιχαηλίδης - Σάββας Ιακωβίδης
 Ρένια Λουιζίδου - Σουλτάνα Ιακωβίδου
 Τάσος Μπαντής - παππούς Βασίλης
 Στέλιος Μάινας - θείος Αιμίλιος
 Ταμέρ Καρανταγλί - Μουσταφά
 Οδυσσέας Παπασπηλιόπουλος - νεαρός Φάνης Ιακωβίδης
 Μάρκος Οσσέ - μικρός Φάνης Ιακωβίδης
 Θόδωρος Έξαρχος - Θρασύβουλος
 Κάκια Παναγιώτου - θεία Ελπινίκη
 Ντίνα Μιχαηλίδη - Δωροθέα
 Θέμης Πάνου - Οσμάν
 Γιάννης Φύριος - Αλεκάκης
 Μαρίνα Καλογήρου - Άννα
 Ναταλία Καποδίστρια - Μαριλένα
 Έρση Μαλικένζου - μαντάμ Βαρβάρα
 Μίμης Θειόπουλος - Θωμάς
 Γιάννης Τότσικας - παπάς
 Αθηνόδωρος Προύσαλης - Ιορδάνης
 Μιχάλης Γιαννάτος - φίλος παππού
 Παύλος Ορκόπουλος - διοικητής
 Γιώργος Σουξές - γιατρός

Η ταινία 
Η ταινία προσπαθεί, με την ψυχραιμία που της επιτρέπει η χρονική απόσταση, να ασχοληθεί με μια συγκεκριμένη ιστορική περίοδο και με τις κοινωνικές της προεκτάσεις, ρίχνοντας φως σε μια πτυχή των ελληνοτουρκικών σχέσεων, αλλά και στα προβλήματα προσαρμογής που αντιμετώπισαν οι πρόσφυγες.

Ο τίτλος της ταινίας στην Ελλάδα δόθηκε με τέτοιο τρόπο (η λέξη ΠΟΛΙΤΙΚΗ με κεφαλαία γράμματα και κουζίνα με μικρά) ώστε να έχει διττή έννοια, και να παραπέμπει στην πολιτική, καθώς τα κοινωνικοϊστορικά γεγονότα με τα οποία καταπιάνεται, υπήρξαν πρωτίστως πολιτικά.

Η ταινία δέχθηκε εξαιρετικές κριτικές, τόσο στην Ελλάδα, όσο και σε άλλες χώρες στις οποίες προβλήθηκε. Απέσπασε 8 βραβεία στο Φεστιβάλ Κινηματογράφου Θεσσαλονίκης του 2003: Καλύτερης ταινίας, σκηνοθεσίας, σεναρίου, φωτογραφίας, σκηνογραφίας, μουσικής επένδυσης, ήχου και μοντάζ. Την επόμενη χρονιά ήταν η επίσημη ελληνική υποβολή για το βραβείο Όσκαρ καλύτερης ξενόγλωσσης ταινίας.

Εισπρακτική πορεία
Η Πολίτικη Κουζίνα άρχισε να προβάλλεται στην Ελλάδα την Παρασκευή, 24 Οκτωβρίου 2003. Πούλησε 62.091 εισιτήρια κατά το πρώτο της 3ήμερο (Παρασκευή με Κυριακή), με άλλες πηγές να εκτιμούν τις πωλήσεις του πρώτου 3ημέρου στα 65.000 εισιτήρια, συμπεριλαμβανομένων 46.500 εισιτηρίων στην Αθήνα. Συνέχισε την πορεία της πουλώντας 33.000 εισιτήρια πανελλαδικά σε μία ημέρα, την 28η Οκτωβρίου 2003. Στην Αθήνα, το δεύτερο, τρίτο και τέταρτο σαββατοκύριακο της ταινίας είδαν σημαντικά αυξημένες πωλήσεις σε σχέση με το πρώτο. Παρέμεινε στην πρώτη θέση των πωλήσεων για 6 διαδοχικές εβδομάδες και παρέμεινε στην πρώτη δεκάδα των πωλήσεων για 17 συνεχόμενες εβδομάδες. Συνολικά, πούλησε περισσότερα από 700.000 εισιτήρια στην Αθήνα, τα οποία συμπεριλαμβάνονται στο πανελλαδικό σύνολο των 1.300.000 εισιτηρίων. Έσπασε ρεκόρ πανελλαδικών εισιτηρίων όλων των εποχών μεταξύ των ελληνικών ταινιών, ένα ρεκόρ το οποίο ακόμα διατηρεί η ταινία μέχρι σήμερα (Μάρτιος 2022). Μεταξύ όλων των ταινιών (ελληνικών και ξένων), κατέχει την δεύτερη θέση σε αριθμό πανελλαδικών εισιτηρίων, με την πρωτιά να την κατέχει ο Τιτανικός, αν και άλλες πηγές την τοποθετούν στην πρώτη θέση. Το αναφερόμενο πανελλαδικό σύνολο εισιτηρίων της Πολίτικης Κουζίνας διαφέρει από πηγή σε πηγή, οι οποίες παρατίθενται σε αύξουσα σειρά: 1.229.633, 1.277.902, 1.560.000 ή 1.600.000 εισιτήρια.

Δείτε Επίσης 
 Μικρασιατική Καταστροφή
 Συνθήκη της Λωζάνης
 Σεπτεμβριανά

Παραπομπές

Εξωτερικοί σύνδεσμοι 

Ταινίες του 2003
Ελληνόφωνες ταινίες
Αγγλόφωνες ταινίες
Τουρκόφωνες ταινίες
Ελληνικές δραματικές κωμικές ταινίες
Ταινίες που αφορούν τη μαγειρική
Ταινίες γυρισμένες στην Ελλάδα
Ταινίες τοποθετημένες στην Κωνσταντινούπολη
Ταινίες σε παραγωγή Κώστα Λαμπρόπουλου
Ταινίες παραγωγής Ελληνικού Κέντρου Κινηματογράφου
Τουρκικές ταινίες